b'\n_START_ARTICLE_\nMara Be\xc5\xa1ter\n_START_SECTION_\n\xc5\xbdivljenje in delo\n_START_PARAGRAPH_\nDiplomirala je 1956 na ljubljanski Ekonomski fakulteti (EF) in 1960 prav tam doktorirala ter tako postala prva slovenska doktorica ekonomskih znanosti. Po diplomi je postala predavateljica na ljubljanski EF in bila 1972 izvoljena za redno profesorico statistike. Njeno raziskovalno delo je bilo razdeljeno na tri tematska podro\xc4\x8dja. Na podro\xc4\x8dju novega sistema dru\xc5\xbebenih dejavnosti ji je uspelo zgraditi konsistenten in zaokro\xc5\xbeen sistem teh dejavnosti. Drugo podro\xc4\x8dje se je nana\xc5\xa1alo na biolo\xc5\xa1ko reprodukcijo in polo\xc5\xbeaj \xc5\xbeensk v dru\xc5\xbebi. Tretje podro\xc4\x8dje pa je bilo raziskovanje kazalcev celotne dru\xc5\xbebene reprodukcije. Delala je sistemati\xc4\x8den pregled celotne vzhodne zahodne ekonomske literature in teoreti\xc4\x8dno utemeljila pojem dru\xc5\xbebenega produkta. Objavila je ve\xc4\x8d strokovnih in znanstvenih \xc4\x8dlankov ter visoko\xc5\xa1olskih u\xc4\x8dbenikov. _NEWLINE_V narodnoosvobodilno borbo se je aktivno vklju\xc4\x8dila pozimi 1942, po koncu vojne pa je delovala v raznih dru\xc5\xbebenopoliti\xc4\x8dnih organih in bila med drugim poslanka ustavodajne in prve Skup\xc5\xa1\xc4\x8dine Ljudske republike Slovenije ter poslanka zvezne skup\xc5\xa1\xc4\x8dine. Od leta 1975 \xc4\x8dlanica republi\xc5\xa1kega sveta za dru\xc5\xbebeni razvoj in ekonomsko politiko. Leta 1982 je bila izvoljena za sodnico ustavnega sodi\xc5\xa1\xc4\x8da Slovenije._NEWLINE_Leta 1992 je bila imenovana za zaslu\xc5\xbeno profesorico ljubljanske univerze. Bila je tudi \xc4\x8dastna \xc4\x8dlanica Zveze ekonomistov Slovenije.'